MMRCA ખરીદવાનો મૂળ હેતુ હતો, ઝડપથી ભારતીય એર ફોર્સને આધુનિક વિમાનો મળે. તે હેતુ તો પાર પડ્યો જ નથી. દરમિયાન વિમાનની કિંમત, ટેક્નોલૉજી ટ્રાન્ફસર, ભારતમાં કેટલા વિમાનો બને, કોણ બનાવે આ બધી બાબતોમાં પણ વિવાદ જાગ્યો છે. કોંગ્રેસની કોશિશ રાફેલના સોદાને બોફર્સની જેમ ચગાવવાનો છે, પણ બોફર્સ કરતાં આ મામલો જુદો છે. આ કિસ્સામાં હજી મિડલમેન કે લાંચની વાત આવી નથી, પણ ખાનગી કંપનીની તરફેણ, કિંમતમાં ફેરફાર અને ગોળગોળ જવાબો આપવાની ભાજપની વૃત્તિને કારણે અસંમજસ ઊભી થઈ છે. નોટબંધીમાં સરકારની નિષ્ફળતા ઊડીને આંખે વળગે તેવી છે, પણ તે મુદ્દાને ચગાવવાથી બહુ ફાયદો કદાચ કોંગ્રેસને દેખાતો નથી. ગરીબ લોકો બીજાને થયેલું કલ્પિત નુકસાન યાદ કરીને પોતાને પડેલો ફટકો ભૂલવા માગે છે ત્યારે તે મુદ્દાને બદલે કોઈને જલદી સમજાય નહિ, પણ ગરબડ ગોટાળો થયો છે તેવી બૂમાબૂમ કરી શકાય તેવો મુદ્દો રાફેલનો જ છે. ભાજપની જ આ રીત હવે તેની સામે આવી છે ત્યારે મૂળ ખેલાડી ફાવે છે અને નવો ખેલાડી તે જોવાનું રહ્યું.